শেখ মুজিবকে হত্যার পর বঙ্গভবন থেকে যেভাবে দেশ চালান মেজররা
পনেরোই অগাস্ট রাষ্ট্রপতি শেখ মুজিবুর রহমান এবং তাঁর পরিবারের সদস্যদের হত্যাকাণ্ডের খবরটি সারা দেশের মানুষের কাছে এসেছিল অনেকটা বজ্রপাতের মতো। প্রথমে অনেকের কাছেই সেটা অবিশ্বাস্য মনে হয়েছিল।
কিন্তু বেলা গড়াতে সবাই হত্যাকাণ্ডের বিষয়ে নিশ্চিত হন। বাংলাদেশ বেতারে কিছুক্ষণ পরপরই ঘোষণা দেয়া হচ্ছিল।
মানুষের মধ্যে এক ধরণের হতচকিত ভাব ছিল। কিন্তু দ্রুতই একের পর এক ঘটনা ঘটছিল দিনভর।
ওইদিনই অর্থাৎ ১৫ই অগাস্ট খন্দকার মোশতাক আহমদ অস্থায়ী রাষ্ট্রপতি হিসাবে শপথ নেন। এবং তার মন্ত্রিসভাতেও বেশিরভাগই আওয়ামী লীগের নেতারাই ছিলেন, যদিও দেশে ততক্ষণে আওয়ামী লীগের ক্ষমতার পট পরিবর্তন হয়ে গেছে।
রাষ্ট্র পরিচালনার দায়িত্বে যারা ছিলেন, তারা বুঝতে পারছিলেন না, তাদের ঠিক কী করা উচিত।
পরের কয়েকদিনেও পরিস্থিতি একই রকম থমথমে ছিল। অফিস, আদালত আর কলকারখানায় কাজকর্ম এক রকম স্থগিত হয়ে গিয়েছিল, যে কারণে কয়েকদিন পর সবাইকে কাজে যোগ দেয়ার জন্য বিশেষ নির্দেশনাও পাঠাতে হয়েছিল সরকারকে।
হত্যাকাণ্ডে নেতৃত্ব দিয়েছিলেন সেসময় সেনাবাহিনীতে কর্মরত এবং সাবেক কয়েকজন কর্মকর্তা, যারা সবাই ছিলেন বাহিনীর মধ্যম সারির কর্মকর্তা। হত্যাকাণ্ডের পর তারা একটি 'সেনা পরিষদ' গঠন করেন।
তেসরা নভেম্বরে দেশে আরেকটি সেনা অভ্যুত্থানের আগ পর্যন্ত নেপথ্যে এই সেনা পরিষদই দেশ শাসন করেছে।
কিন্তু সেসময় ঠিক কীভাবে চলছিল দেশ?
হত্যাকারীরা সেসময় বঙ্গভবনে অবস্থান নিয়েছিল, এবং তারা সেখানে 'সেনা পরিষদ' গঠন করেন।
সেখান থেকেই নির্দেশনা দিয়ে তারা পরের আড়াই মাসের কিছু বেশি সময় দেশ শাসন করে।
পরবর্তীতে ১৫ই অগাস্টের হত্যাকাণ্ডে যারা জড়িত ছিল, তাদের দেয়া একাধিক সাক্ষাৎকার এবং বইতেও বিষয়টি পরিষ্কারভাবে উঠে এসেছে। রাজনৈতিক ইতিহাসবিদ এবং সাবেক সামরিক কর্মকর্তাদের অনেকের লেখায়ও সে সময়ের বর্ণনা পাওয়া যায়।
তাদের বর্ণনায় পাওয়া যায়, সেনাবাহিনীর একদল মধ্য সারির কর্মকর্তা যারা রাষ্ট্রপতি শেখ মুজিব এবং তার পরিবারের সদস্যদের হত্যা করে ক্ষমতা দখল করেছিল, তারা নিজেদের নিয়ে নিশ্চিত ছিলেন না।
এ কারণে বারবার তারা প্রমাণ করার চেষ্টা করছিলেন যে, দেশে ভালো পরিবর্তন হয়েছে, দেশের পরিস্থিতি শান্ত রয়েছে।
সেনাবাহিনীর যে কর্মকর্তারা শেখ মুজিব হত্যাকাণ্ডে নেতৃত্ব দিয়েছিলেন, তারা আগে থেকেই ঠিক করে রেখেছিলেন, ক্ষমতার পালাবদলের পর খন্দকার মোশতাক আহমেদকে রাষ্ট্রপতি বানানো হবে।
তাদের বিবেচনায় ছিল, খন্দকার মোশতাককে রাষ্ট্রপতি বানালে আওয়ামী লীগ এবং বাকশালের একটি পক্ষের সমর্থন পাওয়া যাবে, ফলে অপর পক্ষকে শান্ত করা যাবে। অন্যদিকে পশ্চিমা এবং মুসলিম দেশগুলোর সমর্থন জোগাড় সহজ হবে।
পনেরোই অগাস্ট যখন ধানমণ্ডি ৩২ নম্বরে শেখ মুজিবুর রহমান ও তার পরিবারের সদস্যদের রক্তের দাগও শুকোয়নি, তখন নিজেকে বাংলাদেশের রাষ্ট্রপতি হিসাবে ঘোষণা করেন আওয়ামী লীগের কেন্দ্রীয় নেতা এবং মন্ত্রিসভার অন্যতম সদস্য খন্দকার মোশতাক আহমেদ।
মেজর জেনারেল (অবঃ) মইনুল হোসেন চৌধুরী তাঁর 'এক জেনারেলের নীরব সাক্ষ্য: স্বাধীনতা প্রথম দশক' বইতে এ কথা লিখেছেন।
মি. চৌধুরী লিখেছেন, "সরকার গঠন করে তিনি (খন্দকার মোশতাক) 'জয় বাংলা' ধ্বনির স্থলে 'বাংলাদেশ জিন্দাবাদ' ধ্বনি প্রচলন করেন।
বাংলাদেশ বিরোধী ও পাকিস্তানপন্থী কিছু ব্যক্তিকে গুরুত্বপূর্ণ উচ্চপদে বহাল করেন। এ সময় স্বাধীনতা বিরোধী চক্র রাজনৈতিক ও প্রশাসনিক অঙ্গনে বেশ তৎপর হয়ে উঠলো।''
এরপর ২০শে অগাস্ট খন্দকার মোশতাক সামরিক আইন জারি করেন এবং নিজেই প্রধান সামরিক আইন প্রশাসকের দায়িত্ব নেন।
ক্ষমতা গ্রহণের সময় প্রধানমন্ত্রীর পদ বিলুপ্ত করেন খন্দকার মোশতাক আহমেদ।
ফলে তার সরকারে ১২ জন মন্ত্রী এবং ১১ জন প্রতিমন্ত্রী থাকলেও কোন প্রধানমন্ত্রী পদ ছিল না। এ মন্ত্রিসভায় যোগ দেয়া বেশিরভাগই ছিলেন আগের মন্ত্রিসভার সদস্য।
নিজে রাষ্ট্রপতি পদ গ্রহণের পরেই উপ-রাষ্ট্রপতি করেন শেখ মুজিব সরকারের ভূমি মন্ত্রী মোহাম্মদ উল্লাহকে।
এদিকে, আগে থেকেই সেনাপ্রধান জেনারেল কে এম শফিউল্লাহর ওপর ক্ষোভ ছিল হত্যাকারী মেজরদের।
শেখ মুজিব হত্যাকাণ্ডের খবর শোনার পরে ব্যবস্থা নেয়ার জন্য বিগ্রেড কমান্ডার শাফায়াত জামিল এবং বিগ্রেডিয়ার খালেদ মোশাররফকে ফোন দিয়েছিলেন জেনারেল শফিউল্লাহ।
কিন্তু তারা কেউ কোন ব্যবস্থা নিতে পারেননি।
পনেরোই অগাস্ট সকালের দিকে হত্যাকারী সেনারা মেজর জেনারেল শফিউল্লাহ, মেজর জেনারেল জিয়াউর রহমান, বিমান বাহিনী প্রধান এয়ার ভাইস মার্শাল একে খন্দকার, নৌবাহিনী প্রধান এমএইচ খানকে রেডিও স্টেশনে নিয়ে আসে।
প্রতিরক্ষা বাহিনীর প্রধানরা সবাই রাষ্ট্রপতি খন্দকার মোশতাক আহমদের প্রতি আনুগত্য প্রকাশ করেন।
পরের কয়েক ঘণ্টার মধ্যে ঢাকায় এবং সারা দেশে অভিযান চালিয়ে আওয়ামী লীগ ও বাকশালের অনেক নেতাকে গ্রেপ্তার করা হয়।
সেদিন বিকালেই আনুষ্ঠানিকভাবে রাষ্ট্রপতি হিসাবে শপথ গ্রহণ করেন খন্দকার মোশতাক আহমদ।
এরপর ওইদিনই উপ-রাষ্ট্রপতি হিসাবে মাহমুদুল্লাহ শপথ নেন। মন্ত্রিসভাও গঠিত হয়।
সেসময় সীমান্তরক্ষী বাহিনীর প্রধান মেজর জেনারেল (অব) খলিলুর রহমান তার বই ‘কাছে থেকে দেখা: ১৯৭৩-১৯৭৫’ এ লিখেছেন, "মোশতাক একে একে বঙ্গবন্ধু কেবিনেটের মন্ত্রীদের ডেকে কিং বা বন্দী করে আনেন বঙ্গভবনে। ওরা ওখানে পৌঁছান ১০টা কিংবা ১১টার দিকে অর্থাৎ বঙ্গবন্ধু হত্যার পাঁচ-ছয় ঘণ্টা পর। ওখানে গিয়ে তারা সবাই নতুন মন্ত্রিসভার সদস্য হিসাবে শপথ গ্রহণ করেন।"
তবে বাকশাল সরকারের সকল মন্ত্রী বা প্রতিমন্ত্রী মোশতাক সরকারে  শপথ নেননি। যারা সরকারে যোগ দিতে রাজি হননি, তাদের নামে নানা অভিযোগ এনে কারাগারে পাঠানো হয়।
আনোয়ার উল আলম তার 'রক্ষীবাহিনীর সত্য-মিথ্যা' বইয়ে লিখেছেন, ''খন্দকার মোশতাক আহমদ ক্ষমতা গ্রহণ এবং মন্ত্রিসভা গঠন করেই আওয়ামী লীগের নেতা-কর্মী ও মুক্তিযোদ্ধাদের গ্রেপ্তার করতে থাকেন।
তেইশে অগাস্ট সৈয়দ নজরুল ইসলাম, তাজউদ্দীন আহমদ, এ এইচ এম কামারুজ্জামান, এম মনসুর আলী, আবদুস সামাদ আজাদসহ শীর্ষস্থানীয় নেতাদের মধ্যে যারা তাকে সমর্থন করতে এবং তার মন্ত্রিসভায় যোগ দিতে অস্বীকার করেন, তাঁদের বন্দী করেন।''
খন্দকার মোশতাক রাষ্ট্রপ্রধান হিসাবে দায়িত্ব পালন করলেও পর্দার অন্তরাল থেকে আসলে সার্বিক সহায়তা করছিল তথাকথিত সেনা পরিষদ।
'তিনটি সেনা অভ্যুত্থান ও কিছু না বলা কথা' বইতে লেফটেন্যান্ট কর্নেল (অব) এম এ হামিদ লিখেছেন, "খন্দকার মোশতাক আহমদ যথেষ্ট দক্ষতার সাথে অবস্থার মোকাবেলা করার চেষ্টা করতে থাকেন। কিন্তু বঙ্গভবনে তাকে ঘিরে তখন ডেকে বসে আছে অভ্যুত্থানের নায়ক তরুণ মেজররা।
প্রকৃতপক্ষে মেজর ফারুক, রশিদ সর্বময় কর্তা হয়ে ওঠে। মেজর ডালিম, নূর, শাহরিয়ার, পাশা, রাশেদ প্রমুখ জুনিয়ার অফিসাররা বঙ্গভবনে অবস্থান নিয়ে দেশ শাসন করতে থাকে।"
"বঙ্গভবনের শীতাতপ নিয়ন্ত্রিত সুদৃশ্য কামরাগুলোতে ক্যু’র মেজররা শক্তভাবে জেঁকে বসে দেশ শাসন করতে লাগলো। তারা নিজস্ব স্টাইলে বঙ্গভবনে একটি অঘোষিত সেক্রেটারিয়েট তৈরি করে বিভিন্ন দিকে নির্দেশ দিতে লাগলো।"
খন্দকার মোশতাকের সরকার দায়িত্ব নেয়ার পর কী কী পদক্ষেপ নিয়েছিল, পরবর্তীতে হত্যাকারী সেনা কর্মকর্তাদের দেয়া নানা সাক্ষাৎকার ও তাদের লেখা বইতে সে নিয়ে বিস্তারিত উঠে এসেছে।
মেজর শরিফুল হক ডালিম তার এক বইতে একাধিক ঘটনার উল্লেখ করেছেন, যা থেকে বোঝা যায়, তখনকার সরকার মূলত তাদের পরামর্শ এবং নির্দেশনায় চলছিল।
পরের দুই সপ্তাহের মধ্যে একাধিক আদেশ জারি করা হয়, যার মধ্যে উল্লেখযোগ্য ছিল সামরিক শাসন জারি, ডালিম-নূরের অবসরের আদেশ বাতিল, আওয়ামী লীগের সাবেক মন্ত্রী, উপ-রাষ্ট্রপতি ও নেতাদের গ্রেপ্তার, বাকশাল ব্যবস্থা বাতিল, জেলায় জেলায় গভর্নর ব্যবস্থা বাতিলের ঘোষণা।
সেনাবাহিনীর নামে তারা ক্ষমতা দখল করলেও পুরো সেনাবাহিনীর সমর্থন তাদের প্রতি ছিল না। বিশেষ করে উর্ধ্বতন কর্মকর্তাদের অনেকেই ক্ষুব্ধ ছিলেন। নভেম্বরের শুরুতে যা দৃশ্যমান হয়।
ক্ষমতা নেয়ার পরই হত্যাকারী মেজরদের মূল লক্ষ্য ছিল ক্ষমতা সুসংহত করা। সেজন্য তারা প্রথমেই সামরিক বাহিনীতে বড় ধরনের পরিবর্তন আনে।
'এক জেনারেলের নীরব সাক্ষ্য, স্বাধীনতার প্রথম দশক' বইতে মেজর জেনারেল (অবঃ) মইনুল হোসেন চৌধুরী লিখেছেন, ক্ষমতায় এসেই এই সরকার তাড়াহুড়ো করে সামরিক বাহিনীতে পরিবর্তন আনে।
জেনারেল ওসমানীকে (এমএজি ওসমানী) একজন ক্যাবিনেট মন্ত্রীর পদমর্যাদায় রাষ্ট্রপতির সামরিক উপদেষ্টা করা হলো।
উপ-সেনাপ্রধান মেজর জেনারেল জিয়াউর রহমানকে সেনাপ্রধান করা হলো। পূর্বতন সেনাপ্রধান মেজর জেনারেল শফিউল্লাহকে অব্যাহতি দিয়ে তার চাকরি পররাষ্ট্র মন্ত্রণালয়ে ন্যস্ত করা হলো রাষ্ট্রদূত পদে নিয়োগের জন্য।
মি. চৌধুরী লিখেছেন, ''মেজর রশিদ, ফারুক এবং তাদের সহযোগীদের হাবভাব ও চালচলন দেখে মনে হতো, দেশ এবং সেনাবাহিনী তাদের পূর্ণ নিয়ন্ত্রণে। মেজর ফারুক বঙ্গভবনের একটি কালো মার্সিডিজ গাড়িতে চড়ে ঘুরে বেড়াত।
তাদের বিরুদ্ধে বিভিন্ন লোকজনের কাছ থেকে জোরপূর্বক অর্থ আদায় এবং অন্যান্য অনিয়মের অভিযোগ ছিল। খন্দকার মোশতাক এদেরকে তার নিজের নিরাপত্তার জন্য বঙ্গভবনেই থাকতে উৎসাহিত করতেন।''
আগে থেকেই তাদের উদ্বেগের একটি বড় জায়গা ছিল রক্ষী বাহিনী।
তাই অগাস্ট মাসেই তারা সিদ্ধান্ত নেয়, রক্ষীবাহিনীকে সামরিক বাহিনীর সাথে একীভূত করে ফেলা হবে। অক্টোবর মাসে একীভূত করার প্রজ্ঞাপন জারি করা হয়।
তবে, সেনাবাহিনীর মধ্যে তখন শৃঙ্খলা বলে কিছুই ছিল না।
মেজর জেনারেল জিয়াউর রহমান সেসময় সেনাপ্রধান হলেও বাহিনী চলছিল মূলত বঙ্গভবন থেকে মেজরদের কথায়।
‘সেনাবাহিনীর অভ্যন্তরে আটাশ বছর’ বইতে মেজর জেনারেল (অব) মুহাম্মদ ইব্রাহিম সেই সময়ের বর্ণনা দিয়েছেন।
তিনি লিখেছেন, "১৯৭৫ সালের ১৫ই অগাস্ট থেকে তেসরা নভেম্বর পর্যন্ত দুই মাস ১৮ দিন সেনাবাহিনী অনেকটা দ্বৈত কমান্ডে চলেছিল। আমরা যারা জুনিয়র ছিলাম, তারা কোনমতেই বুঝতে পারছিলাম না যে, দেশ বা সেনাবাহিনী কিভাবে চলছে বা কাজ করছে।"
এর প্রভাব পড়েছিল দেশের সর্বস্তরে। প্রশাসন, পুলিশ- সর্ব স্তরেই বঙ্গভবন থেকে নির্দেশনা পাঠানো হতো। এর একটি চিত্র পাওয়া যায় শরিফুল হক ডালিমের একটি বইতে।
তার বর্ণনায় পরিষ্কার বোঝা যায়, সেই সময়কার সরকারের নীতিগত সিদ্ধান্ত নেয়া, জাতীয় সরকার গঠনের প্রস্তাব, নির্বাচন, ইত্যাদি বিষয়ে তাদের তথাকথিত 'সেনা পরিষদে'র পরামর্শেই সব সিদ্ধান্ত নেয়া হচ্ছিল।
প্রেসিডেন্ট মোশতাক আহমেদ, প্রশাসনের কর্মকর্তারাও তাদের নির্দেশেই কাজ করছিলেন।
একটি ঘটনার বর্ণনা থেকে এটি আরও পরিষ্কার হয়।
সেসময় রাষ্ট্রপতি খন্দকার মোশতাক আহমেদের অনুমোদনে আবেদুর রহমান নামের একজন আওয়ামী লীগ নেতাকে কারাগার থেকে লন্ডনগামী বিমানে বিশেষ ব্যবস্থায় তুলে দেয়া হয়েছিল।
কিন্তু খবর পেয়ে মেজর শাহরিয়ারের পাঠানো ফোর্স গিয়ে তাকে বিমান থেকে নামিয়ে নিয়ে আসে।
সেই ঘটনায় পুলিশের আইজি এবং আটককৃত ব্যক্তিদের দায়িত্বে থাকা ডিআইজিকে ডেকে ব্যাখ্যা জানতে চান মেজর ডালিম এবং মেজর শাহরিয়ার।
তাদের রাষ্ট্রপতির আদেশের কথা জানানো হলেও পুলিশ কর্মকর্তাদের বকাঝকা করেন। এরপর ওই নেতাকে আবার পুলিশের হাতে তুলে দেয়া হয়।
সেই সময় বাংলাদেশে যে চারটি সংবাদপত্র প্রকাশিত হতো, সেগুলো ছিল সরকারের নিয়ন্ত্রণে। সেখানে সংবাদগুলো এমনভাবে প্রকাশ করা হতো যে, দেশে সবকিছু শান্ত রয়েছে, সব কিছু ঠিকঠাক মতো চলছে। সবাই নতুন সরকারকে মেনে নিয়েছে।
কিন্তু দেশে যে তখন ভেতরে ভেতরে একটা অস্থিরতা চলছিল, সেই সময়ের প্রকাশিত নানা সংবাদের মাধ্যমেও সেটা বেরিয়ে আসে।
বিভিন্ন জায়গা থেকে অস্ত্রসহ লোকজনকে গ্রেপ্তারের খবর প্রতিদিনই সংবাদপত্রে ছাপা হতো।
হত্যাকাণ্ডের পরের কয়েকদিন অফিস, আদালত, শিল্প-কারখানায় কাজ প্রায় বন্ধ হয়ে গিয়েছিল।
আঠারোই অগাস্টের ইত্তেফাকে একটি খবর প্রকাশিত হয় যে, রাষ্ট্রপতি খন্দকার মোশতাক আহমেদ এক বিশেষ ঘোষণায় সব অফিস, আদালত, কলকারখানা চালু করতে বলেছেন।
অক্টোবরের পাঁচ তারিখে ইত্তেফাক পত্রিকায় খবর প্রকাশিত হয়, 'খাদ্য ও পণ্য পরিবহনে বিঘ্ন সৃষ্টিকারীদের বিরুদ্ধে ব্যবস্থা গ্রহণের নির্দেশ'।
সরকারি তথ্য বিবরণীর বরাত দিয়ে ওই খবরে বলা হয়, নিত্য প্রয়োজনীয় পণ্য দ্রব্যাদি ও খাদ্য সামগ্রীর অভ্যন্তরীণ চলাচলের ক্ষেত্রে এক শ্রেণির কর্মচারী প্রতিবন্ধকতা তৈরি করছেন বলে অভিযোগ আসছে। ফলে স্বাভাবিক চলাচল বিঘ্নিত হচ্ছে। সেসময় আদমজী জুটমিলে শ্রমিকরা কর্মবিরতি শুরু করেছিলেন।
তবে দৃশ্যমান জোরালো প্রতিবাদ শুরু করেছিলেন টাঙ্গাইলের আবদুল কাদের সিদ্দিকী। নিজের অনুগতদের নিয়ে ভারতে গিয়ে মোশতাক সরকারের বিরুদ্ধে লড়াই করতে শুরু করেন কাদের সিদ্দিকী।
এ বিষয়ে বর্ণনা পাওয়া যায় মেজর জেনারেল (অব) মুহাম্মদ ইব্রাহিমের বই 'সেনাবাহিনীর অভ্যন্তরে আটাশ বছর' বইতে। তিনি লিখেছেন, শেখ মুজিবুর রহমানের হত্যাকাণ্ডের পর বড় ধরনের প্রতিবাদ শুরু করেন টাঙ্গাইলের আবদুল কাদের সিদ্দিকী।
তিনি সীমান্ত পার হয়ে ভারতে গিয়ে শেরপুর-জামালপুর এলাকায় অপারেশন শুরু করেন। তখন তার বাহিনীর বিরুদ্ধে সেনাবাহিনীর একটি অংশকে নিয়োজিত করা হয়।

পনেরোই অগাস্ট রাষ্ট্রপতি শেখ মুজিবুর রহমান এবং তাঁর পরিবারের সদস্যদের হত্যাকাণ্ডের খবরটি সারা দেশের মানুষের কাছে এসেছিল অনেকটা বজ্রপাতের মতো। প্রথমে অনেকের কাছেই সেটা অবিশ্বাস্য মনে হয়েছিল।